钦定古今图书集成/明伦汇编/氏族典/第110卷 > 崔挺
## 钦定古今图书集成/明伦汇编/氏族典/第110卷 > 崔挺

按《魏书崔挺传》：“挺字双根，博陵安平人。幼居丧尽礼。
少敦学业，多所览究。三世同居，门有礼让，家徒壁立，
兄弟怡然。举秀才，射策高第，拜中书博士，转中书侍
郎，赐爵泰昌子，转登闻令，迁典属国下大夫。太和十
八年，大将军、宋王刘昶南镇彭城，诏假立义将军，为
昶府长史，以疾辞免。后除昭武将军、光州刺史，威恩”
并著，风化大行，遥授本州大中正。世宗即位，累表乞
还。景明初，见代北海王详为司徒、录尚书事，以挺为
司马，挺固辞不免，世人皆叹其屈，而挺处之夷然。于
后详摄选，众人竞称考第，以求迁叙，挺终独无言。四
年卒，时年五十九。赠辅国将军、幽州刺史，谥曰景。